אם חשבתם שאורי אלון הסתפק בהדחה בחצי גמר הפלייאוף, תחשבו שוב. הפועל ירושלים שלחה הערב (שישי) איתות לכל הליגה עם מינוי מאמן חדש, אבל לא פחות חשוב - החתמת ה-MVP של העונה החולפת בליגת ווינר סל. דני פרנקו סיכם לשנתיים בארנה החדשה, בעוד שדונטה סמית' חתם לשלוש שנים כפי שנחשף לראשונה כאן באתר ערוץ הספורט.
פרנקו, שהולך בעקבותיו של בראד גרינברג ועושה את הדרך ממכבי חיפה לבירה אחרי שהגיע עד הגמר, אמר: "אני מודה לבעלים ולהנהלה על הבעת האמון והלגיטימציה שקיבלתי לעשות בהפועל ירושלים את מה שאני הכי אוהב, וזה לאמן כדורסל. עם המעבר לארנה החדשה נבנה בהפועל ירושלים קבוצה אטרקטיבית ולוחמת לטובת הקהל המדהים שלה. אני בטוח שנעמוד באתגרים והמשימות שלפנינו".
מנכ"ל הפועל גיא הראל הוסיף: "אנחנו שמחים וגאים שדני הוא המאמן של הפועל ירושלים. אנחנו בטוחים שהמקצועיות והתשוקה שלו יביאו אותנו רחוק".
דונטה סמית' נבחר ברוב קולות למצטיין העונה, לאחר שקלע 16.1 נקודות, הוריד 7 ריבאונדים ורשם 25.5 נקודות מדד בממוצע למשחק במדי חיפה. במהלך השנה הוא השיג פעמיים טריפל-דאבל, והפך בשנתיים האחרונות לאחד הכוכבים הגדולים של הליגה הישראלית.
אלון כבר הספיק להצטלם עם הפורוורד החדש ולהעלולת את התמונה לטוויטר, יחד עם הכיתוב: "אנחנו רק רוצים את הכי טובים". פרנקו העיד על סמית': "אני שמח לשוב לשתף פעולה עם השחקן הטוב בליגה. יש בינינו קשר מיוחד שאני בטוח שהפועל ירושלים תהנה ממנו".
פרנקו הוא מהמאמנים המצליחים בכדורסל הישראלי בשנים האחרונות. ברזומה שלו מופיעות קדנציות בעירוני ר"ג, הפועל עפולה, גליל עליון, הפועל חולון, ברק נתניה ומכבי חיפה. המאמן אמנם לא הצליח במיוחד בגליל, אך ב-2008/09 רשם הישג נפלא עם הפועל חולון, כשהוביל אותה לזכייה בגביע המדינה, בזכות סל ניצחון מדהים של בראיין טולברט בשניית הסיום בגמר על מכבי חיפה.
ב-2010/11 פרנקו הוביל את חולון לרבע גמר הפלייאוף והודח על ידי גלבוע/גליל. ב-2012/13 הוא הוביל את ברק נתניה לפלייאוף, שם נתנה הופעה מרשימה בסדרה מול הפועל ירושלים, שניצחה רק במשחק החמישי (2:3). בעונה החולפת קיבל המאמן את המושכות במכבי חיפה, אלופת 2013. פרנקו הוביל את הירוקים עם דונטה סמית', מורן רוט, דגן יבזורי ועידו קוז'יקרו, עד ההפסד הדרמטי - בשתי נקודות בלבד - למכבי תל אביב בשקלול צמד משחקי הגמר.